SELETUSKIRI

1.ETTEPANEKU TAUST

•Ettepaneku põhjused ja eesmärgid

Alates oma volituste kehtimise esimesest päevast on komisjoni praegune koosseis hoidnud oma poliitiliste prioriteetide tipus töökohtade loomist, majanduskasvu ja investeeringuid. Nende kattuvate prioriteetide saavutamiseks on komisjon muu hulgas edendanud ambitsioonikat reformikava, mille eesmärk on süvendatud ja õiglasem siseturg, mis on tugevama ja konkurentsivõimelisema ELi majanduse ülesehitamise alus.

Maksustamise valdkonnas väljenduvad need eesmärgid vajadusena ehitada ELis üles õiglane ja tõhus äriühingu tulumaksu süsteem.

Maksusüsteemide õigluse tagamiseks on komisjon kujundanud maksudest kõrvalehoidumise, maksustamise vältimise ja maksude agressiivse planeerimise vastasest võitlusest põhilise prioriteedi ning edendanud väga aktiivset reformikava. Sellega seoses on komisjon, tihedas koostöös liikmesriikidega ja Euroopa Parlamendi toel, loomas Euroopas kindlat kaitsestruktuuri võitlemaks maksudest kõrvalehoidumise ja maksustamise vältimisega, tugevat süsteemi liikmesriikide maksubaasile avalduvale välisohule reageerimiseks ning rajamas otseteed kõigi ELi kodanike ja ettevõtjate õiglasema maksustamise suunas. Samal ajal on vaja tagada, et maksusüsteemid oleksid ka tõhusad, nii et nende abil oleks võimalik toetada tugevamat ja konkurentsivõimelisemat majandust. Selleks tuleks luua ettevõtjate jaoks soodsam maksukeskkond, et vähendada nõuete täitmisega seotud kulusid ja halduskoormust ning tagada maksukindlus. Maksukindluse tähtsust investeeringute edendamisel ja majanduskasvu stimuleerimisel tunnistasid hiljuti ka G20 juhid ning sellest on saanud maksustamisvaldkonna uus ülemaailme fookus.

Maksustamise vältimise ja agressiivse maksuplaneerimise vastase võitlusega nii ELi kui ka ülemaailmsel tasandil peab seega kaasnema ettevõtjate jaoks konkurentsivõimelise maksukeskkonna loomine. Need kujutavad endast ühe mündi kaht poolt. Õiglane maksusüsteem ei tähenda üksnes seda, et tagatakse kasumi maksustamine selle teenimise kohas, vaid ka kasumi topeltmaksustamise vältimine. Piiriüleselt tegutsevate ettevõtjate peamisi probleeme on topeltmaksustamine. Juba on olemas mehhanismid, et tegeleda topeltmaksustamisega seotud vaidluste lahendamisega. Need on vastastikuse kokkuleppe menetlused, mis on ette nähtud liikmesriikide poolt sõlmitud topeltmaksustamise vältimise lepingutes ning vahekohtu konventsioonis ettevõtjate kasumi korrigeerimisel tekkiva topeltmaksustamise kõrvaldamise kohta. Komisjon jälgib iga-aastaselt liikmesriikides arutatavate juhtumite arvu ja vastavaid tulemusi. Analüüsist nähtub, et on juhtumeid, mida olemasolevate mehhanismide raames arutusele ei võeta, mida ei hõlma vahekohtu konventsiooni ega topeltmaksustamise vältimise lepingute kohaldamisala, mille uurimine takerdub, ilma et maksumaksjat teavitataks põhjustest või mis jäävad üldse lahendamata. Ehkki olemasolevad mehhanismid toimivad paljudel juhtudel hästi, on vaja parandada nende toimimist, eelkõige maksumaksjate juurdepääsu kõnealustele mehhanismidele, nende katvust, õigeaegsust ja otsustavust. Lisaks ei sobitu vaidluste lahendamise tavapärased meetodid enam täielikult praeguse ülemaailmse maksukeskkonna keerukuse ja ohtudega. Seetõttu on vaja täiustada ELi olemasolevaid topeltmaksustamisega seotud vaidluste lahendamise mehhanisme, et kujundada õiglane ja tõhus maksusüsteem, mis suurendaks õiguskindlust. See on kaalukaim panus õiglase maksusüsteemi loomisse ning selle tagamisse, et ELi siseturg jääks atraktiivseks investeerimisvaldkonnaks.

Kavandatavas direktiivis keskendutakse ärivaldkondadele ja ettevõtjatele, kes on peamised topeltmaksustamisest mõjutatud huvirühmad. Direktiiv põhineb kehtival ELi vahekohtu konventsioonil, milles on juba ette nähtud kohustuslik siduv vaidluste lahendamise mehhanism, kuid kohaldamisala laiendatakse praegu hõlmamata valdkondadesse ja lisatakse lõigud suunatud rakendamise kohta, et käsitleda peamisi kindlakstehtud puudujääke seoses mehhanismi rakendamise ja tulemuslikkusega.

•Kooskõla poliitikavaldkonnas praegu kehtivate õigusnormidega

17. juunil 2015. aastal vastu võetud komisjoni teatises ELi õiglase ja tõhusa äriühingute maksustamise süsteemi loomise tegevuskava kohta sõnastati viis põhilist tegevusvaldkonda. Üks neist seondus ELi ettevõtjatele parema maksukeskkonna loomisega, et edendada ühtsel turul majanduskasvu ja luua töökohti. Teatises esitati ettepanek äriühingu tulumaksu ühtse konsolideeritud maksubaasi kohta, mis kavatsetakse vastu võtta käesoleva ettepanekuga samal päeval ning mille näol on tegu suure sammuga ettevõtjate maksukeskkonna parandamisel, kuid milles tunnistati, et vahepeal tuleks ELi ettevõtjate maksukeskkonda parandada muude algatustega.

Käesoleva ettepanekuga täiendatakse äriühingu tulumaksu ühtset konsolideeritud maksubaasi käsitlevat ettepanekut. Kuna konsolideerimise näol on tegu üksnes äriühingu tulumaksu ühtse konsolideeritud maksubaasi uue lähenemisviisi teise etapi osaga, oleks endiselt vaja tõhusaid vaidluste lahendamise mehhanisme. Ehkki tervikuna on vastu võetud äriühingu tulumaksu ühtne konsolideeritud maksubaas üles ehitatud selle tagamiseks, et kasum maksustatakse selle teenimise kohas, ei kuuluks kõik ettevõtjad äriühingu tulumaksu ühtse konsolideeritud maksubaasi kohustuslikku kohaldamisalasse. Seega võib eeldada, et isegi hiljem tõusetub mitmeid topeltmaksustamisega seonduvaid vaidlusi, milleks peavad paigas olema asjakohased mehhanismid.

Lisaks tugineb ettepanek poliitikavaldkonnas kehtivatele sätetele, eelkõige ELi vahekohtu konventsioonile. Direktiivi ettepaneku eesmärk on laiendada praegust kohaldamisala ning parandada kehtivaid menetlusi ja mehhanisme, kuid neid mitte asendada. See on viis, kuidas tagada, et liikmesriikidele nähakse ühest küljest ette täpsemad menetlussätted topeltmaksustamisega seonduvate vaidluste vältimiseks, tagades neile samas piisava paindlikkuse, leppimaks omavahel kokku eelistatavas mehhanismis. Maksumaksja jaoks paraneb olukord mitmes mõttes. Kavandatud direktiivi kohaselt saavad maksumaksjad suuremad õigused luua (teatavate kriteeriumide täitmisel) vaidluste lahendamise mehhanisme, on menetlusest paremini informeeritud ja saavad tugineda sellele, et liikmesriike survestatakse saavutama siduvaid tulemusi.

•Kooskõla muude liidu tegevuspõhimõtetega

Käesolev ettepanek puudutab komisjoni algatusi õiglasema ja tõhusama maksustamise nimel. See aitaks kõrvaldada maksutõkked, mis tekitavad moonutusi, mis takistavad siseturu nõuetekohast toimimist. See aitaks seetõttu kaasa süvendatud ja õiglasemale siseturule.

2.ÕIGUSLIK ALUS, SUBSIDIAARSUS JA PROPORTSIONAALSUS

•Õiguslik alus